ભાટિયાઓ તેમના દેવસ્થાનને હવેલી ઉપરાંત ‘નંદાલય’ પણ કહે છે. અહીં બાલકૃષ્ણને વહેલી પ્રભાતે ઉઠાડવાથી માંડીને સુવડાવવા સુધીની વિધિઓમાં સંગીતનો ખાસ ઉપયોગ કરવામાં આવે છે. આ સંગીતને ‘હવેલી સંગીત’ તરીકે ઓળખવામાં આવે. હવે તેને ‘પુષ્ટિ સંગીત’ પણ કહે છે. હવેલીમાં પુષ્ટિ સંગીત સંભળાવવા માટે ખાસ માણસો રાખવામાં આવે છે. બાલકૃષ્ણને ભાતભાતનાં વસ્ત્રો પહેરાવવાનું પણ ભાટિયાઓને ખૂબ ગમે. પહેલેથી જ બાલકૃષ્ણને સોળે શણગારથી સજાવવાના શોખને કારણે મુંબઈના ભાટિયાઓમાં ડ્રેસ ડિઝાઇનિંગની સૂઝ સારી ખીલી શકી છે એવું પણ કહેવાય છે. મહાપ્રભુજીમાં માનનારા ભાટિયાઓમાં ચોર્યાસી બેઠકોના દર્શનનું પણ ખૂબ જ મહત્વ છે. ભાટિયાઓ માને છે કે આ બેઠકોનાં દર્શન કરવાથી બેડો પાર થઈ જાય છે.